ከመኽር ከ290 ሚሊየን ኵንታል በላይ ምርት መገኘቱን ኤጀንሲው አስታወቀ
በሀገሪቱ ከመኽር ምርት ከ290 ነጥብ 3 ሚሊየን ኩንታል በላይ ሰብል መገኘቱን የማዕከላዊ ስታቲስቲክስ ኤጀንሲ አስታወቀ ፡፡የኤጀንሲው የስታቲስቲክስ ጥናቶችና ቆጠራ ዘርፍ ምክትል ዋና ዳይሬክተር አቶ አማረ ለገሰ ዛሬ በሰጡት ጋዜጣዊ መግለጫ በ2009 ዓመተ ምህረት በአነስተኛ የግል አርሶ አደሮች ከተሸፈነው 12 ሚሊየን 574ሺህ 107 ሄክታር 290 ሚሊየን 385ሺህ 593 ኩንታል ሰብል ምርት መገኘቱን ገልጸዋል ፡፡ኤጀንሲው በአገዳ ፣ብርዕ ፣ጥራጥሬ፣በቅባት እህሎች ፣በአትክልት ፣ስራስርና በቋሚ ሰብሎች እንሰትን ጨምሮ ተሸፍኖ የነበረው የመሬት ስፋት የተመረተውን የምረት መጠን ከ2ሺ 223 ናሙና የቆጠራ ቦታዎች ላይ ጥናቱ በተካሄደባቸው 44ሺ 362 ቤተሰቦች ውስጥ መሆኑን አብራርተዋል ፡ዘንድሮ በዋና ዋና ሰብሎች የተገኘው ሰብል ምርት ከዓምናው ጋ ሲነጻጸር የ8 ነጥብ 83 በመቶ ወይም 23 ነጥብ 6 ሚሊየን ኵንታል በላይ ጭማሪ ማሳየቱን ነው የገለጹት ፡፡በተለይም የምግብ ሰብሎች በብርዕና በአገዳ ሰብሎች 9 ነጥብ 75 በመቶ ጭማሪ መታየቱን ጠቁመዋል ፡፡በሀገሪቱ 310 ሚሊየን ኩንታል ሰብል ምርት ለማግኘት ታቅዶ እንደነበረ ተጠቅሷል ፡፡ይሁንና በዋናው የመኽር ወቅት የሰፋፊና መካከለኛ የንግድ እርሻዎችን፣የበጋ ወቅት ምርት ፣የግል አርሶ አደሮች የመስኖ እርሻ ፣ድህረ ሰብል ምርትና የበልግ ሰብል ምርትን የማያካትት መሆኑን ነው መግለጫው ያመለከተው ፡፡በሀገሪቱ ከሚመረተው ስብል ምርት ከ80 እስከ 90 በመቶ የሚገኘው በመኽር ወቅት የሚመረት መሆኑን ነው የተገለጸው ፡፡